Goeie nuus: Doen aan ander…Liz Woodward se briefie ŉ Kelnerin se goedhartigheid is dubbel en dwars beloon nadat sy onlangs twee brandbestryders se ontbytrekening betaal het. Die twee brandbestryders, Paul Hullings en Tim Young van die brandweer in New Jersey, Amerika, het die oggend by die restaurant aangekom en die kelnerin, Liz Woodward, het gehoor hoe hulle met mekaar gesels nadat hulle die hele aand lank gespook het om ŉ brand te blus. Woodward het besluit om, in plaas daarvan om die $15-rekening vir hulle te gee, eerder ŉ briefie van dank en waardering te oorhandig. “Ek betaal vandag julle ontbyt. Dankie vir alles wat julle doen; dat julle ander dien en dat julle by plekke inhardloop waar ander weghardloop. Dit maak nie saak wat julle rol is nie, julle is heldhaftig, dapper en sterk. Dankie dat julle elke dag vreesloos en onverskrokke is! Aangevuur en gedryf deur manmoedigheid – julle is ŉ groot voorbeeld. Gaan rus bietjie.” Hullings was stomgeslaan. “Ek was tranerig en dit het my goed laat voel – dat ons brandbestryders ook nodig is, dat mense vir ons omgee,” het hy aan ABC News gesê. Young het die nota op Facebook gepubliseer en die plasing het soos ŉ veldbrand op sosiale media versprei. Die brandbestryders het intussen uitgevind dat Woodward eintlik self besig is om geld in te samel op GoFundMe, vir ŉ spesiale voertuig vir haar kwadrupleeg-pa. Hulle het haar gegewens gedeel. Woodward se aanvanklike teiken was $17 000, maar danksy die brandbestryders het sy het reeds meer as $74 000 vir haar pa ingesamel. Woodward het die brandbestryders op haar Facebook-blad bedank. Lees meer: ABC News, Hefty, News.com.au